Volgens AfriForum is dit ’n oorwinning vir die belange van leerders se reg tot moedertaalonderrig in die land. Die skool en ouerbeheerliggaam is in hulle regstryd deur AfriForum en die Federasie van Beheerliggame van Suid-Afrikaanse skole (FEDSAS) bygestaan.

Volgens Alana Bailey, adjunk uitvoerende hoof van AfriForum, is die skikking wat deur die hof tot ’n bevel gemaak is, hopelik die laaste hoofstuk van ’n stryd wat in 2012 begin het. Destyds het die Gautengse onderwysdepartement Hoërskool Fochville gedwing om leerders te akkommodeer wat onderrig in Engels verlang, hoewel ander opsies vir onderrig in Engels by ander skole in die omgewing vir die leerders beskikbaar was.

Dit was vir die skool feitlik onmoontlik om die leerders te akkommodeer weens ’n gebrek aan spasie en fasiliteite vir die kinders.

“Die onderwysdepartement het nie geskroom om die kinders as pionne te misbruik in hulle ideologiese stryd teen Afrikaans nie. Daarteenoor het almal betrokke by Hoërskool Fochville uitsonderlike werk gedoen om te verseker dat die kinders op geen wyse benadeel word nie – hulle verdien lof hiervoor,” het Bailey bygevoeg.

AfriForum beskou die insident as net nog ’n voorbeeld van die miskenning van leerders se reg tot moedertaalonderrig en pogings om ’n eentalige Engelse onderrigstelsel op die land af te dwing.

’n Soortgelyke voorbeeld is dié van Laerskool Vela Langa in Upington, wat in Februarie vanjaar deur die menseregteorganisasie Section 27 bygestaan is in ’n suksesvolle regstryd teen die eensydige verandering van die skool se onderrigtaal na slegs Engels.

“Dit is kommerwekend dat die staat aanhou om belastingbetalers se geld wat vir onderrig geoormerk is, aan te wend vir herhaalde onsuksesvolle regsaksies teen gemeenskappe se wense vir onderrig in hulle eie tale,” het Bailey gesê.

“Die departement moet kennis neem van leerders se reg tot en belange by moedertaalonderrig.”